**ชื่อเรื่อง** : การศึกษาความรู้ ทัศนคติ และการปฏิบัติตนในการป้องกันโรคไข้เลือดออก

 ของอาสาสมัครสาธารณสุขตำบลเขวาทุ่ง อำเภอธวัชบุรี จังหวัดร้อยเอ็ด

**ผู้วิจัย** : นางณัฐธิดา ศิริเกตุ

 **บทคัดย่อ**

 การวิจัยครั้งนี้เป็นการวิจัยเชิงพรรณนา (Descriptive Research) เพื่อศึกษาความรู้ ทัศนคติและการปฏิบัติตนในการป้องกันโรคไข้เลือดออกของอาสมัครสาธารณสุข และเพื่อศึกษาความสัมพันธ์ระหว่างความรู้ ทัศนคติและการปฏิบัติตนในการป้องกันโรคไข้เลือดออกของอาสมัครสาธารณสุข กลุ่มตัวอย่าง ได้แก่ อาสมัครสาธารณสุข จำนวน 89 ราย เครื่องมือที่ใช้ในการวิจัยคือ แบบสอบถาม ประกอบด้วย 4 ส่วน ได้แก่ ข้อมูลทั่วไป ความรู้เกี่ยวกับเรื่องไข้เลือดออก ทัศนคติเกี่ยวกับเรื่องไข้เลือดออก และการปฏิบัติตนในการป้องกันโรคไข้เลือดออก ซึ่งผ่านการตรวจสอบความตรงโดยผู้เชี่ยวชาญและทดสอบความเชื่อมั่นด้วยวิธีอัลฟาของครอนบาค มีค่าเท่ากับ 0.62 เก็บรวบรวมข้อมูลโดยได้ชี้แจงขอความร่วมมือกับอาสมัครสาธารณสุข และแจกแบบสอบถามใช้เวลาประมาณ 30 วัน ระหว่างวันที่1-31 มีนาคม 2557 วิเคราะห์ข้อมูลด้วยสถิติพรรณนา ได้แก่ จำนวน ร้อยละ ค่าเฉลี่ย ส่วนเบี่ยงเบนมาตรฐานและสถิติวิเคราะห์ ได้แก่ Simple correlations ผลการวิจัยมีดังต่อไปนี้

ผลการศึกษาพบว่า ความรู้ของอาสาสมัครสาธารณสุข ส่วนใหญ่มีความรู้เกี่ยวกับโรคไข้เลือดออกอยู่ในระดับปานกลางและสูง ร้อยละ 24.7 และร้อยละ75.3 ทัศนคติ เกี่ยวกับโรคไข้เลือดออกอยู่ในระดับปานกลางและสูง ร้อยละ 13.5 และร้อยละ86.5 และการปฏิบัติตนในการป้องกันโรคไข้เลือดออกอยู่ในระดับสูง ร้อยละ 96.6 และระดับต่ำร้อยละ2.2

ความรู้และทัศนคติมีความสัมพันธ์ทางบวกกับการปฏิบัติตนในการป้องกันโรคไข้เลือดออก ของอาสาสมัครสาธารณสุข

 ข้อเสนอแนะจากการวิจัยได้แก่ เจ้าหน้าที่สาธารณสุข ควรสร้างความตระหนัก ให้ความรู้ทางหอกระจายข่าวและจัดอบรมให้ความรู้แก่อาสมัครสาธารณสุขในเรื่องโรคไข้เลือดออกเกิดขึ้นได้ทุกฤดู โดยมียุงลายเป็นพาหนะนำโรคและโรคไข้เลือดออกไม่มียารักษาโรคโดยเฉพาะ พร้อมทั้งพัฒนาศักยภาพอาสาสมัครสาธารณสุขในการดำเนินงานป้องกันและควบคุมโรคไข้เลือดออก เพื่อเป็นเครือข่ายในการดำเนินงานอย่างต่อเนื่องในชุมชน